FI Euroopan unionin virallinen lehti L 75/35

KOMISSION TÄYTÄNTÖÖNPANOPÄÄTÖS,

annettu 15 päivänä maaliskuuta 2013,

täytäntöönpanopäätöksellä 2012/161/EU vireille pannun Yhdistyneiden kansakuntien huumausaineyleissopimuksen tosiasiallista täytäntöönpanoa Boliviassa koskevan tutkimuksen päättämisestä

(tiedoksiannettu numerolla C(2013) 1422)

(Ainoastaan espanjankielinen teksti on todistusvoimainen)

(2013/136/EU)

EUROOPAN KOMISSIO, joka

ottaa huomioon Euroopan unionin toiminnasta tehdyn sopimuksen,

ottaa huomioon yleisen tullietuusjärjestelmän soveltamisesta 1 päivästä tammikuuta 2009 alkaen 31 päivään joulukuuta 2011 sekä asetusten (EY) N:o 552/97 ja (EY) N:o 1933/2006 ja komission asetusten (EY) N:o 1100/2006 ja (EY) N:o 964/2007 muuttamisesta 22 päivänä heinäkuuta 2008 annetun neuvoston asetuksen (EY) N:o 732/2008 (1) ja erityisesti sen 19 artiklan 2 kohdan,

on kuullut yleisten tullietuuksien komiteaa,

sekä katsoo seuraavaa:

(1) Komissio käynnisti 20 päivänä maaliskuuta 2012 asetuksen (EY) N:o 732/2008, jäljempänä ’GSP-asetus’, 17 artiklan 2 kohdan nojalla tutkimuksen, joka koski Yhdistyneiden kansakuntien huumausaineyleissopimuksen tosiasiallista täytäntöönpanoa Bolivian monikansaisessa valtiossa, jäljempänä ’Bolivia’, julkaisemalla komission täytäntöönpanopäätöksen 2012/161/EU. (2)

(2) Tutkimuksen tavoitteena oli määrittää, pitäisikö Bolivialle myönnetty kestävää kehitystä ja hyvää hallintoa koskeva erityinen kannustusmenettely peruuttaa nykyisen GSP-asetuksen 15 artiklan 2 kohdan säännösten mukaisesti.

(3) Tutkimusta koskeva vireillepanoilmoitus julkaistiin GSP-asetuksen 18 artiklan 1 kohdan nojalla Euroopan unionin virallisessa lehdessä20 päivänä maaliskuuta 2012 (3).

(4) Euroopan komissio pyysi 3 päivänä huhtikuuta 2012 Bolivian hallitusta toimittamaan tutkimuksen tarkoituksen kannalta merkitykselliset tiedot ja huomautukset 4 kuukauden kuluessa ilmoituksen julkaisemisesta virallisessa lehdessä. Lisäksi komissio lähetti Bolivian hallitukselle kyselyn Yhdistyneiden kansakuntien huumausaineyleissopimuksen, jäljempänä ’YK:n yleissopimus’, täytäntöönpanosta.

(5) Bolivian hallitus toimitti huomautuksensa vastauksena kyselyyn määräajan puitteissa.

(6) Komissio analysoi kyselyyn annetun vastauksen sisällön ja lähetti Bolivian hallitukselle tiettyjä osatekijöitä koskevan lisäselvityspyynnön. Bolivia vastasi pyyntöön hyvissä ajoin ja toimitti pyydetyt selvennykset.

(7) Komissio hankki myös kaiken tarpeelliseksi katsomansa tiedon, kuten kokapensaan viljelyä Boliviassa käsitelleen YK:n huume- ja rikosjärjestön (UNODC) vuonna 2012 esittämän raportin tulokset.

(8) Analysoituaan kyselyyn lähetetyn vastauksen ja saatavilla olevat tiedot komissio totesi, ettei asiaan liittyvässä Bolivian lainsäädännössä ole tapahtunut merkittäviä muutoksia sen jälkeen, kun Bolivia sanoi 1 päivästä tammikuuta 2012 alkaen irti YK:n yleissopimuksen.

(9) Kyselyyn lähetetyn vastauksen ja saatavilla olevan tiedon analyysista ilmenee, ettei Bolivian hallitus ole muuttanut suhtautumistaan laittomien huumausaineiden tuotantoon, kauppaan ja käyttöön sen jälkeen, kun se irtisanoi YK:n yleissopimuksen.

(10) Kyselyyn lähetettyyn vastaukseen sisältyneiden tietojen ja kaikkien komission saatavilla olleiden tietojen mukaan Bolivialla on käytössä laittomien huumausaineiden tuotannon, kaupan ja käytön torjuntaan tarvittavat lainsäädäntövälineet ja laitokset. Bolivia on sopimuspuolena kansainvälisissä sopimuksissa, joiden tavoitteena on laittomien huumausaineiden tuotannon ja tarjonnan torjuminen.

(11) Näin ollen voidaan todeta, ettei komission käytettävissä ole mitään tietoja, jotka antaisivat olettaa, että Bolivian lainsäädäntö ja käytänteet estäisivät maan viranomaisia panemasta täytäntöön YK:n yleissopimuksen sääntöjä.

(12) Komissio on saanut tietoja, joiden mukaan 10 päivään tammikuuta 2013 mennessä YK:n yleissopimuksen sopimusvaltioista yli kaksi kolmasosaa ei ollut vastustanut pyyntöä, jonka Bolivia oli tallettanut YK:n huumausaineyleissopimukseen uudelleen liittymiseksi ja johon se oli liittänyt kokapensaan lehtien perinteistä käyttöä (erityisesti lehtien pureskelua ja käyttöä lääkkeenä) koskevan varauman. Bolivia on näin ollen liittynyt YK:n yleissopimukseen uudelleen 10 päivästä helmikuuta 2013 lähtien.

(13) Komissio katsoo, että Bolivian kansallinen lainsäädäntö sisältää YK:n yleissopimuksen ja että Bolivian hallitus panee laittomia huumausaineita koskevan lainsäädäntönsä tosiasiallisesti täytäntöön.

(14) Komissio totesi näin ollen GSP-asetuksen 15 artiklan 2 kohdan säännösten mukaisesti, ettei kestävää kehitystä ja hyvää hallintoa koskevan erityisen kannustusmenettelyn väliaikainen peruuttaminen ole perusteltua ja että tutkimus päätetään.

(15) Tässä päätöksessä säädetyt toimenpiteet ovat yleisten tullietuuksien komitean lausunnon mukaisia,

ON HYVÄKSYNYT TÄMÄN PÄÄTÖKSEN:

1 artikla

Päätetään täytäntöönpanopäätöksellä 2012/161/EU vireille pantu Yhdistyneiden kansakuntien huumausaineyleissopimuksen tosiasiallista täytäntöönpanoa Boliviassa koskeva tutkimus.

2 artikla

Tämä päätös on osoitettu Bolivian monikansaiselle valtiolle.

Tehty Brysselissä 15 päivänä maaliskuuta 2013. Komission puolesta Karel DE GUCHT Komission jäsen

(1) EUVL L 211, 6.8.2008, s. 1.

(2) EUVL L 80, 20.3.2012, s. 30.

(3) EUVL C 81, 20.3.2012, s. 5.